*Tämä artikkeli käsittelee venäläistä jääkiekkoilijaa. Temur Ibragimov on uzbekistanilainen nyrkkeilijä.*

**Timur Taštursunovitš Ibragimov** (ven. Тимур Таштурсунович Ибрагимов; s. 12. lokakuuta 2000 Pietari, Venäjä) on venäläinen jääkiekkoilija, joka pelaa NHL-seura New Jersey Devilsin organisaatiossa Hän pelaa pääasiassa AHL-joukkue Utica Cometsissa. Ibragimov on pelipaikaltaan vasen laitahyökkääjä.

Ura
---

Ibragimov vietti juniorivuotensa kotikaupungissaan Pietarissa. Hän oli kaudella 2015–2016 SKA Serebrjanye Lvyn C-nuorten paras maalintekijä 22 osumallaan. Kaudella 2016–2017 Ibragimov debytoi seuran A-nuorissa Venäjän nuorten sarja MHL:ssä. Kaudeksi 2018–2019 hän siirtyi samassa liigassa pelaavaan toiseen pietarilaisjoukkueeseen, SKA-1946:een. Hän oli tehoilla 17+24=41 joukkueen neljänneksi paras pistemies Vladislav Tsitsjuran kanssa.

San Jose Sharks varasi Ibragimovin viidennellä kierroksella 164. pelaajana NHL:n varaustilaisuudessa 2019. Kaudella 2019–2020 hän debytoi miesten peleissä Venäjän toiseksi korkeimmalla sarjatasolla VHL-joukkue SKA-Nevassa, jossa tulokaskausi toi 35 runkosarjaottelussa tehot 5+8=13. Ibragimov pelasi kauden aikana myös seitsemän ottelua SKA-1946:n MHL-joukkueessa.

Toukokuussa 2020 Ibragimov teki kolmivuotisen NHL-tulokassopimuksen San Jose Sharksin kanssa. Kesäkuussa hänen vahvistettiin siirtyvän kaudeksi 2020–2021 lainalle SM-liigajoukkue Turun Palloseuran riveihin. Siirron taustalla oli myös joukkueen pelaajakoordinaattori Tomi Kallio, joka toimii myös Sharksin kykyjenetsijänä. Ibragimov teki miesten pääsarjadebyyttinsä runkosarjan avauskierroksella 2. lokakuuta 2020 vieraissa Porin Ässiä vastaan. Hänet merkittiin TPS:n kolmosketjun oikeaan laitaan Ruslan Ishakovin ja Topias Haapasen viereen. Ibragimov sai ottelussa jääaikaa 13.15 minuuttia. Hän teki myös ensimmäisen pääsarjamaalinsa ja keräsi ottelusta teholukeman +2. Kaikkiaan Ibragimov pelasi ensimmäisen pääsarjakautensa aikana 51 runkosarjaottelua tehopistein 8+6=14 ja kuusi playoff-ottelua ilman tehopisteitä. Hänen oli kuitenkin vaikea löytää vakituista roolia ja hänen ketjukaverinsa vaihtelivat paljon, joten Ibragimov ei onnistunut näyttämään täyttä potentiaaliaan. Pudotuspeleissä hän esiintyi varsin heikosti ja Ibragimov pelasi alle puolet TPS:n otteluista. Hän voitti kauden päätteeksi SM-hopeaa. SM-liigakauden päätteeksi, toukokuussa 2021 Ibragimov siirtyi AHL-joukkue San Jose Barracudan vahvuuteen. Hän pelasi siellä neljä playoff-ottelua ilman tehopisteitä.

Syksyn 2021 harjoitusleirin päätteeksi San Jose Sharks lähetti Ibragimovin San Jose Barracudan AHL-joukkueeseen, jossa hän pelasi suurimman osan kaudesta 2021–2022 tehden 23 runkosarjaottelussa tehot 1+1=2. Maaliskuussa 2022 Ibragimov lähetettiin edelleen ECHL-joukkue Orlando Solar Bearsiin, jossa hän pelasi kolme runkosarjaottelua ilman tehopisteitä, kunnes Ibragimov nostettiin takaisin Barracudaan. Alkukauden 2022–2023 hän pelasi kokonaan ECHL-joukkue Wichita Thunderin vahvuudessa, kunnes NHL:n siirtorajan kynnyksellä helmikuussa 2023 Sharks kauppasi Ibragimovin, hyökkääjä Timo Meierin, puolustaja Santeri Hatakan ja Scott Harringtonin, maalivahti Zachary Emondin ja viidennen kierroksen varausvuoron vuoden 2024 varaustilaisuudessa New Jersey Devilsiin vaihdossa hyökkääjä Fabian Zetterlundiin ja Andreas Johnsoniin, puolustaja Šakir Muhamadulliniin ja Nikita Ohotjukiin, ensimmäisen kierroksen varausvuoroon vuoden 2023 varaustilaisuudessa sekä toisen kierroksen ja seitsemännen kierroksen varausvuoroihin vuoden 2024 varaustilaisuudessa. Devils lähetti Ibragimovin AHL-joukkue Utica Cometsin vahvuuteen.

Pelityyli
---------

San Jose Sharksin GM Doug Wilsonin mukaan Ibragimov on nopea ja fyysinen laituri, joka haistaa maalitilanteet. Wilsonin mukaan hän käyttää nopeuttaa vastustajien ohittamisessa ja häntä vastaan on vaikea pelata. Ibragimov on luonnehtinut itseään pelaajaprofiililtaan voimahyökkääjäksi, jolta löytyy myös nopeutta ja työmoraalia ajaa vastustajan maalille.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2016–2017 | SKA Serebrjanye Lvy | MHL | 7 | 1 | 1 | 2 | 2 | – | – | – | – | – |
| 2017–2018 | SKA Serebrjanye Lvy | MHL | 40 | 5 | 7 | 12 | 16 | – | – | – | – | – |
| 2018–2019 | SKA-1946 | MHL | 63 | 17 | 24 | 41 | 24 | 12 | 2 | 2 | 4 | 2 |
| 2019–2020 | SKA-Neva | VHL | 35 | 5 | 8 | 13 | 14 | 6 | 0 | 0 | 0 | 2 |
|  | SKA-1946 | MHL | 7 | 5 | 2 | 7 | 0 | – | – | – | – | – |
| 2020–2021 | TPS | SM-liiga | 51 | 8 | 6 | 14 | 8 | 6 | 0 | 0 | 0 | 2 |
|  | San Jose Barracuda | AHL | – | – | – | – | – | 4 | 0 | 0 | 0 | 2 |
| 2021–2022 | San Jose Barracuda | AHL | 23 | 1 | 1 | 2 | 4 | – | – | – | – | – |
|  | Orlando Solar Bears | ECHL | 3 | 0 | 0 | 0 | 0 | – | – | – | – | – |
| 2022–2023 | Wichita Thunder | ECHL | 53 | 11 | 21 | 32 | 13 | – | – | – | – | – |
|  | Utica Comets | AHL |  |  |  |  |  |  |  |  |  |  |
| 1 kausi | yhteensä | SM-liiga | 51 | 8 | 6 | 14 | 8 | 6 | 0 | 0 | 0 | 2 |
| 1 kausi | yhteensä | VHL | 35 | 5 | 8 | 13 | 14 | 6 | 0 | 0 | 0 | 2 |
| 2 kautta | yhteensä | AHL | 23 | 1 | 1 | 2 | 4 | 4 | 0 | 0 | 0 | 2 |
| 2 kautta | yhteensä | ECHL | 56 | 11 | 21 | 32 | 13 | – | – | – | – | – |

Lähteet
-------

* Timur Ibragimov The Internet Hockey Databasessa (englanniksi)
* Timur Ibragimov Eurohockey-sivustolla (englanniksi)
* Timur Ibragimov *Elite Prospects*. Everysport Media Group AB.  (englanniksi)

### Viitteet

1. 1 2 3  TPS kiinnitti venäläishyökkääjä Timur Ibraginovin *hc.tps.fi*.  12.6.2020. TPS Turku Oy.  Arkistoitu 30.9.2020. Viitattu 12.6.2020.
2. ↑  Ибрагимов Тимур Таштурсунович Статистика *r-hockey.ru*. Российский хоккей. Viitattu 31.5.2020. (venäjäksi)
3. 1 2 3 4  Timur Ibragimov *Elite Prospects*. Everysport Media Group AB.  (englanniksi)
4. ↑  Elite Prospects - Serebryanye Lvy U16 *eliteprospects.com*. Everysport Media Group AB. Viitattu 31.5.2020. (englanniksi)
5. ↑  Elite Prospects - SKA-1946 St. Petersburg *eliteprospects.com*. Everysport Media Group AB. Viitattu 31.5.2020. (englanniksi)
6. 1 2  Lahtinen, Miikka: San Jose Sharks värväsi nopean ja fyysisen hyökkääjän – seurapomo kehuu: "Häntä vastaan on vaikea pelata" *nhlsuomi.com*.  11.5.2020. NHL Suomi. Viitattu 31.5.2020.
7. ↑  Sharks Sign Forward Timur Ibragimov *nhl.com/sharks*.  11.5.2020. SAN JOSE, CA:  San Jose Sharks. Viitattu 31.5.2020. (englanniksi)
8. ↑  Ässät - TPS, 2.10.2020 *liiga.fi*.  2.10.2020. Jääkiekon SM-liiga Oy. Viitattu 2.10.2020.
9. ↑  Ässät - TPS, 2.10.2020 *liiga.fi*.  2.10.2020. Jääkiekon SM-liiga Oy. Viitattu 2.10.2020.
10. ↑  Nurminen, Veikko: TPS:n pelaaja-arviot 2020−21: Sekalaisesta seurakunnasta syntyi monta uutta huippupelaajaa ja tulevaisuuden tähteä *Jatkoaika.com*.  19.6.2021. Jatkoaika r.y. Viitattu 30.6.2021.
11. 1 2  Timur Ibragimov Stats, Profile, Bio, Analysis and More *sportsforecaster.com*. XML Team Solutions, LLC. Viitattu 30.6.2021. (englanniksi)
12. ↑  Meier, Prospects, Pick Acquired by Devils in Trade with Sharks *nhl.com/devils*.  27.2.2023. New Jersey Devils. Viitattu 3.3.2023. (englanniksi)
13. ↑  Niemeläinen, Jonne: NHL:ssä jättikauppa, Santeri Hatakka vaihtaa maisemaa *yle.fi*.  27.2.2023. Yleisradio Oy. Viitattu 3.3.2023.
14. ↑  Timur! *twitter.com*.  2.3.2023. Utica Comets. Viitattu 3.3.2023. (englanniksi)